Parti Pembangunan Bangsa

Parti Pembangunan Bangsa (Tulisan jawi: فرتي فمباغونن بغسا , Bahasa Inggeris: National Development Party) atau NDP adalah sebuah parti politik di Brunei yang berpegang pada falsafah kebangsaan negara Brunei, Melayu Islam Beraja. Meskipun sah didaftarkan sebagai parti politik di Brunei, ia tidak dapat memperoleh perwakilan di dewan kerana pilihan raya belum diadakan di Brunei sejak tahun 1962. NDP merupakan parti politik tunggal yang beroperasi secara sah di Brunei ketika ini. NDP merupakan anggota Persidangan Pendukung Monarki Antarabangsa.

Penubuhan 
Parti ini ditubuhkan secara rasmi pada 31 Ogos 2005 oleh bekas pemberontak yang juga merupakan bekas pemimpin Parti Rakyat Brunei yang telah diharamkan, Haji Mohamad Yasin bin Abdul Rahman atau lebih dikenali sebagai Muhammad Yassin Affandi. Ia ditubuhkan sebagai menyahut titah Sultan Brunei Darussalam pada 15 Julai 2004 yang telah memberi isyarat membuka ruang kepada rakyat untuk berpartisipasi di dalam pembangunan politik di Brunei. 

Asas penubuhan parti ini telah diterjemahkan dalam bahagian Muqadimah Perlembagaan parti yang menyebut: Bahawa dengan sesungguhnya, 

Demi kesedaran untuk menyokong dan membantu kerajaan Kebawah Duli Yang Maha Mulia Paduka Seri Baginda Sultan Dan Yang Di-Pertuan dalam mengekalkan Negara Brunei Darussalam sebagai sebuah negara Melayu, Islam, Beraja dan Demokratik sebagaimana yang telah diamanatkan oleh baginda melalui titah pemasyhuran kemerdekaan pada 01 Januari 1984;

Demi menunaikan tanggungjawab untuk menjadikan Negara Brunei Darussalam sebagai sebuah negara yang aman dan makmur serta mendapat keampunan Allah SWT (baldatun thayyibatun wa rabbun ghafuur);

Demi mendukung prinsip keadilan dan ihsan (al ‘adli wal ihsan) yang menjadi amalan Kebawah Duli Yang Maha Mulia Paduka Seri Baginda Sultan dan Yang Di Pertuan Negara Brunei Darussalam;

Maka dengan ini diisytiharkan penubuhan dan kewujudan sebuah organisasi yang diberi nama “Parti Pembangunan Bangsa.”

Presiden parti

Rujukan

Pautan luar 

Parti Pembangunan Bangsa di Facebook
Parti Pembangunan Bangsa di Blog

Parti politik di Brunei